La la xe stà conbatùa tra el 1714 e el 1718 da la Republica Veneta e da l'Inpero Otoman. La xe sta l'ultima guera conbatùa tra le do potenze, e la xe terminà con la vitoria otomana e la perdita del pi grando posedimento veneto in Grecia, la Morea . Venexia la xe stà jutà da l'intervento austriaco inte el 1716, che el ga costreto i turchi a firmar el Tratado de Passarovitz inte el 1718, chel ga messo fin a la guera. La guera la xe tacà el 9 de dicenbre 1714, quando l'Austria la jera inpegolà inte la guera de sucesion spagnola e quindi i turchi i ga pensà che fusse el momento bon par riconquistar i teritori persi par man dei venexiani inte la guera de Morea . El Gran Visir Silahdar Damat Ali Pasha, inte i primi mesi del 1715, el ga radunà un gran esercito de 70 000 òmeni o 80 navi da guera, che le ga provedù subito a ciapar i ultimi posedimenti veneti inte el mar Egeo, le ìzołete de Tinos e Egina. I venexiani, che no i gavea n'esercito stàbiłe sul posto, i podea contar solo su 8 000 soldai e 42 navi, perlopiù picenine, par cui no i ghe la fasea gnanca a téndar tute le fortificazion che i gavea costruìo inte i ani precedenti. In piu la popołasion del posto no la jera mìa contenta del dominio venexian, par cui quando Damat Ali el ga prometesto de rispetar l'incolumità e le proprietà dei greci, i sà messo a darghe grandi rifornimenti ai otomani, mentre inveze i venexiani, che i sperava de reclutar na milizia locale, i xe restà isolà inte i so forti. El 25 de zugno i turchi i ga traversà l'istmo de Corinto, ciapando la sità e fasendo strage dei abitanti. Dopo i sà direto verso Nauplia, che la jera ben proteta da 2 000 òmeni, ma la xe cascà el 20 de lujo dopo soli nóve giòrni de asedio, quando na mina la xe s-ciopà soto el bastion de Palamidi metendo in fuga i difensori e portando un colasso xeneral de la difesa. I venexiani i ga quindi abandonà i forti de Navarin e de Coron, conzentrandose tuti a Modon. Ma dopo ver spetà inutilmente socorso da la marina veneta comandà da Delfin, i sa reso. Le ultime piazeforti venexiane, conprese le forteze che restava a Candia , le sà reso anca lore, e cussita l'intera Morea la xe stà ciapà dai turchi in solo un zentinaro de giòrni. Dopo sto sucesso, i otomani i se gà spostà verso le ìzołe Jonie, controlà dai venexiani, e i ga ocupà Santa Maura e el forte de Butrinto di fronte a Corfù. L'8 de lujo 1716 n'armada de 33 000 òmeni la xe sbarcà a Corfù, la pi inportante de le ìzołe Jonie. Dopo na inconclusiva batalia naval el stesso dì, i otomani i xe avanzà verso la sità de Corfù, asediandola el 19 de lujo. La difesa la jera comandà dal conte Johann Matthias von der Schulenburg, che el gavea zirca 8 000 soldai soto de lu. Grazie a le potenti fortificazion e al corajo e la determinazion dei difensori, la sità la xe parò riussìa a resìstar, e dopo na granda tonpesta el 9 de agosto, i otomani a ghè tocà ritirarse. Inte l'istà del 1715, l'armada turca la gera drio tacare la Dalmasia: ma la xe stà sconfita e respinta dale trupe venete a Sinj. Intanto, col suporto finanziario del papa Clemente XI e la Francia che sà fato garante dei posedimenti austriaci in Italia, l'Austria la sà deciso a intervegner. El 13 de avril del 1716 l'enperador Carlo VI el ga rinovà l'aleansa co Venexia e el xe entrà in guera contro i turchi. Ghe xe stà oncora calche scontro naval tra Venexia e i otomani, come a Imbros inte el zugno 1717 e la batalia de Matapan el mese dopo, ma no le xe stà decisive.